บอร์ด กบอ. รับทราบความก้าวหน้าการพัฒนาโครงการโครงสร้างพื้นฐานหลักในพื้นที่อีซี พร้อมเสนอขอความเห็นชอบในวันที่ 10 ส.ค.นี้
ที่ประชุมคณะกรรมการเฉพาะกิจเพื่อบริหารอีอีซี รับทราบความก้าวหน้าการพัฒนาโครงการโครงสร้างพื้นฐานหลักในพื้นที่อีซี พร้อมเสนอขอความเห็นชอบในที่ประชุมคณะกรรมการนโยบายอีอีซีพิจารณาวันที่ 10 สิงหาคมนี้

นายกอบศักดิ์ ภู่ตระกูล รัฐมนตรีประจำสำนักนายกรัฐมนตรี พร้อมด้วยนายคณิศ แสงสุพรรณเลขาธิการคณะกรรมการนโยบายเขตพัฒนาพิเศษภาคตะวันออก หรือ อีอีซี เปิดเผยผลการประชุมคณะกรรมการเฉพาะกิจเพื่อบริหารการพัฒนาเขตพัฒนาพิศษภาคตะวันออก (กบอ.)  ซึ่งมีนายอุตตม สาวนายน รัฐมนตรีว่าการกระทรวงอุตสาหกรรม เป็นประธานการประชุม โดยรัฐมนตรีประจำสำนักนายกรัฐมนตรี กล่าวว่า ที่ประชุมวันนี้ได้รับทราบความก้าวหน้าดำเนินโครงการรถไฟความเร็วสูงเชื่อมสามสนามบิน ระยะที่ 1 ช่วงท่าอากาศยานดอนเมืองถึงท่าอากาศยานอู่ตะเภา ที่ล่าสุดการรถไฟแห่งประเทศไทยได้ประกาศเชิญชวนคัดเลือกเอกชนร่วมลงทุนและขายเอกสารการคัดเลือก มีบริษัทเอกชนสนใจซื้อ 31 รายจาก 7 ประเทศ คาดว่าจะประกาศผลผู้ยื่นข้อเสนอที่ผ่านการประเมินและผ่านการเจรจา และลงนามสัญญาร่วมลงทุนได้ภายในไตรมาส1 ปี 2562 ก่อนเปิดให้บริการประมาณปลายปี 2566 ขณะเดียวกันยังมีแผนเตรียมการพัฒนาโครงการรถไฟความเร็วสูงเชื่อมสามสนามบิน ระยะที่2 ช่วงส่วนต่อขยายจากท่าอากาศยานอู่ตะเภาผ่านจังหวัดระยอง ระยะทางประมาณ 30 กิโลเมตร ซึ่งขณะนี้อยู่ในขั้นตอนของการเตรียมการพัฒนาจัดจ้างที่ปรึกษาศึกษาและออกแบบโครงการส่วนต่อขยาย คาดว่าจะลงนามสัญญาจ้างที่ปรึกษาได้ภายในเดือนตุลาคมนี้ และเริ่มศึกษาออกแบบโครงการในเดือนพฤศจิกายน 2561

ด้านนายคณิศ แสงสุพรรณ กล่าวว่า ในอีก 5 ปีข้างหน้า พื้นที่อีอีซีจะเกิดการลงทุนกว่า 1.7 ล้านล้านบาท โดยส่วนใหญ่จะมาจากการลงทุนร่วมลงทุนของเอกชน และร้อยละ 20 เป็นการลงทุนจากภาครัฐในการพัฒนาโครงสร้างพื้นฐานที่ประมาณ 3 แสนล้านบาท นอกจากนี้ ที่ประชุมได้รับทราบความคืบหน้าโครงการศูนย์ซ่อมบำรุงอากาศยานอู่ตะเภาระยะที่ 1 ที่คาดว่าจะประกาศเชิญชวนให้เอกชนร่วมลงทุนภายในเดือนกันยายนนี้ รวมถึงจะเสนอคณะกรรมการนโยบาย ที่มีนายกรัฐมนตรีเป็นประธานเห็นชอบผลการคัดเลือกเอกชนลงนามสัญญาภายในเดือนธันวาคม โดยกำหนดระยะเวลาดำเนินโครงการในปี 2564 รวมถึงความก้าวหน้าแผนดำเนินโครงการพัฒนาท่าเรือแหลมฉบังระยะที่สาม ที่คาดว่าจะสามารถดำเนินการออกประกาศเชิญชวนเอกชนร่วมลงทุนภายในเดือนกันยายนเช่นกัน ก่อนกำหนดให้เอกชนยื่นข้อเสนอภายในต้นเดือนมกราคมปี 2562 และเสนอขอความเห็นชอบผลการคัดเลือกเอกชนได้ภายในเดือนกุมภาพันธ์ 2562 ทั้งนี้ ผลการประชุมทั้งหมด จะมีการเสนอเข้าที่ประชุมคณะกรรมการนโยบายฯในวันที่ 10 สิงหาคม 2561อีกครั้ง เพื่อพิจารณาให้ความเห็นชอบต่อไป